Dôvodová správa

A. Všeobecná časť

Ministerstvo spravodlivosti Slovenskej republiky predkladá na rokovanie Legislatívnej rady vlády Slovenskej republiky návrh zákona, ktorým sa mení a dopĺňa zákon č. 300/2005 Z. z. Trestný zákon v znení neskorších predpisov a o zmene a doplnení niektorých zákonov (ďalej len „návrh zákona“).
Predkladaný materiál je iniciatívnej povahy a bol vypracovaný na základe Programového vyhlásenia vlády SR na roky 2012 – 2016 schváleným uznesením vlády SR č. 144 z 27. apríla 2012. 
Návrh zákona obsahuje legislatívne návrhy pracovných skupín zriadených v gescii ministerstva spravodlivosti pre trestné právo hmotné a procesné, ktoré boli tvorené zástupcami súdnictva, prokuratúry, polície a akademickej obce. Zameraním týchto pracovných skupín bolo predovšetkým pripraviť návrhy k odstráneniu pretrvávajúcich aplikačných nedostatkov Trestného zákona a Trestného poriadku a  k eliminovaniu možností k vzniku prieťahov v trestných konaniach.
Návrhom zákona sa súčasne v súlade s Plánom legislatívnych úloh vlády SR na rok 2014 transponuje do právneho poriadku Slovenskej republiky Smernica Európskeho parlamentu a Rady 2012/13/EÚ z 22. mája 2012 o práve na informácie v trestnom konaní, ktorej predmetom je garancia procesných práv obvinených na informácie v rámci trestného konania a konania o  európskom zatýkacom rozkaze. Návrh zákona ďalej obsahuje návrhy k odstráneniu transpozičných deficitov Slovenskej republiky v oblasti trestného práva, ktoré boli identifikované Európskou komisiou v rámci EU Pilot-u č. 5645/13/JUST zo 7. októbra 2013 vo vzťahu k Smernici Európskeho parlamentu a Rady 2008/99/ES z 19. novembra 2008 o ochrane životného prostredia prostredníctvom trestného práva a Smernici Európskeho parlamentu a Rady 2009/123/ES z 21. októbra 2009, ktorou sa mení a dopĺňa smernica 2005/35/ES o znečisťovaní mora z lodí a o zavedení sankcií za porušenia. 
Návrh zákona obsahuje aj návrhy k plneniu medzinárodných záväzkov vyplávajúcich Slovenskej republike z Dohovoru OECD o boji s podplácaním zahraničných verejných činiteľov v medzinárodných v obchodných transakciách, ktoré boli identifikované v rámci hodnotenia Slovenskej republiky (Fáza 3) Pracovnou skupinou OECD pre úplatkárstvo v medzinárodných obchodných transakciách a to konkrétne v otázke definície zahraničného verejného činiteľa. 
Účelom návrhu zákona v čl. I (návrh zákona, ktorým sa mení a dopĺňa zákon č. 300/2005 Z. z. Trestný zákon v znení neskorších predpisov ) je súčasne vytvoriť legislatívne podmienky pre realizáciu programového vyhlásenia vlády SR so zameraním na odstránenie pretrvávajúcich aplikačných nedostatkov Trestného zákona.   

	Z hľadiska bližšieho vymedzenia právnej regulácie možno zhrnúť predmet právnej úpravy tak, že návrhom zákona v čl. I sú dotknuté najmä tieto inštitúty:

•	zavedenie tripartície trestných činov  na prečiny, zločiny a obzvlášť závažné zločiny (bod 6),
•	opatrenia k ďalšiemu posilneniu inštitútu konania o dohode o vine a treste rozšírením možnosti mimoriadneho zníženia trestu (bod 11), 
•	úprava asperačnej zásady obmedzením jej aplikácie vo vzťahu k dvom alebo viacero zločinom, resp. obzvlášť závažným zločinom (bod 15),
•	úprava aplikácie zásady trikrát a dosť – obmedzenie aplikácie zásady trikrát a dosť na najzávažnejšie formy páchania trestnej činnosti (bod 18),
•	so ohľadom na aktuálnu judikatúru Európskeho súdu pre ľudské práva vypustenie tzv. absolútneho doživotného trestu bez možnosti podmienečného prepustenia (bod 24), 
•	nová úprava zahladenia trestu u trestov odňatia slobody prevyšujúcich desať rokov (bod 30), 
•	vypustenie ušlého zisku v definícií škody (bod 35),       
•	zavedenie nových trestných činov - ublíženie na zdraví spáchaného prostredníctvom zvieraťa (bod 42), neoprávnené vyrobenie, používanie alebo prechovávanie overovacej značky meradla alebo zabezpečovacej značky meradla (bod 47), neoprávnený výkon regulovanej činnosti (bod 49)  a neoprávnená výroba a iné nakladanie s látkami poškodzujúcimi ozónovu vrstvu (bod 81),
•	úprava definície trestného činu týrania blízkej osoby a zverenej osoby (bod 43) a trestného činu krádeže (bod 44) s ohľadom na identifikované nedostatky vyplývajúce z aplikačnej praxe,
•	úprava definície trestného činu porušovania autorského práva v reakcii na aktuálnu rozhodovaciu činnosť Súdneho dvora Európskej únie (bod 60),
•	odstránenie transpozičného deficitu vo vzťahu k trestným činom proti životnému prostrediu v zmysle požiadaviek Európskej komisie (body 64 až 83), 
•	úprava definícií daňových trestných činov v súlade s plnením úloh vyplývajpcich z Akčného plánu boja proti daňovým podvodom na roky 2012 až 2016 (body 51 až 58).
Účelom návrhu zákona v čl. II (návrh zákona, ktorým sa mení a dopĺňa zákon č. 301/2005 Z. z. Trestný poriadok v znení neskorších predpisov) je vytvoriť legislatívne podmienky pre realizáciu programového vyhlásenia vlády SR so zameraním najmä na zrýchlenie trestného konania, elimináciu možnosti obštrukčného správania zo strany obvinených a navrhnutia riešení na odstránení pretrvávajúcich aplikačných nedostatkov Trestného poriadku.   
 
Z hľadiska bližšieho vymedzenia právnej regulácie možno zhrnúť predmet právnej úpravy tak, že návrhom zákona v čl. II sú dotknuté najmä tieto inštitúty:

•	návrhy k odstráneniu procesných nedostatkov právnej úpravy v rámci vylúčenia veci (bod 13)
•	riešenie eliminovania identifikovaných obštrukcií v súvislosti s podávaním účelových námietok zaujatosti a návrhov na odňatie veci príslušnému súdu (bod 14), 
•	rozšírenie povinnej obhajoby vo vzťahu ku konaniu, v ktorom sa rozhoduje o detencii (bod 25), 
•	úprava podmienok výkonu domovej prehliadky a prehliadky iných priestorov vo vzťahu k advokátom (body 33 a 34),  
•	zavedenie zásady primeranosti a zdržanlivosti pri nasadení informačno-technických prostriedkov (bod 36),
•	nová úprava oznámenia údajov o telekomunikačnej prevádzke (bod 44), 
•	úprava nahrávania výsluchov obvinených a svedkov (body 49 a 51), 
•	riešenie obsahových nedostatkov doterajšej úpravy odvolacieho konania – obmedzenie revízneho princípu vo vzťahu k napadnutým výrokom (bod 57),
•	úprava podmienok pre účasť obvineného na úkonoch prípravného konania (bod 74),
•	úprava podmienok pre zastavenie trestného stíhania (bod 75), 
•	spresnenie zákonných podmienok pre možnosť vykonať hlavné pojednávanie bez prítomnosti obvineného (bod 90),
•	spresnenie zákonných podmienok pre čítanie zápisnice o výpovedi svedka na hlavnom pojednávaní (bod 95),
•	posilnenie kontradiktórnosti súdneho konania (bod 99),
•	zvýraznenie diferenciácie rozsahu odvolacieho prieskumu (bod 109), 
•	rozšírenie pôsobnosti samosudcu na trestné konania o prečinoch a všetkých zločinoch (bod 123),
•	v súlade s aplikačnou praxou a judikatúrou sa odstraňujú obsahové nedostatky, doterajšej úpravy a spresňujú sa zákonné podmienky dovolacieho konania (bod 132 a nasl.).

Účelom návrhu zákona v čl. III (návrh zákona, ktorým sa dopĺňa zákon č. 154/2010 Z. z. o európskom zatýkacom rozkaze v znení zákona č. 344/2012 Z. z.) je transpozícia Smernice Európskeho parlamentu a Rady 2012/13/EÚ z 22. mája 2012 o práve na informácie v trestnom konaní do právneho poriadku Slovenskej republiky vo vzťahu ku konaniu o európskom zatýkacom rozkaze. 
Detailné odôvodnenie navrhovaných zmien sa uvádza v osobitnej časti dôvodovej správy a v príslušných prílohách predkladaného materiálu.

Návrh zákona je v súlade s Ústavou, ústavnými zákonmi, medzinárodnými zmluvami, ktorými je Slovenská republika viazaná a zákonmi a súčasne je v súlade s právom Európskej únie.

Návrh zákona nebude mať vplyvy na životné prostredie. Vplyvy na informatizáciu spoločnosti,  rozpočet verejnej správy, podnikateľské prostredie a sociálne vplyvy sú popísané v doložke vybraných vplyvov a v príslušných prílohách.